b'\n_START_ARTICLE_\nAnte Skataretiko\n_START_PARAGRAPH_\nAnte Skataretiko (1928. - o\xc5\xbeujka 2003.) je bio hrvatski diplomat, gospodarstvenik i \xc5\xa1portski du\xc5\xbenosnik.\n_START_SECTION_\n\xc5\xbdivotopis\n_START_PARAGRAPH_\nKao mladi\xc4\x87 \xc5\xa1kolovao se kod fratara gdje je igrao nogomet. \xc5\xa0kolovanje je nastavio na splitskoj realnoj gimnaziji, gdje je trenirao veslanje.  Studirao je u Zagrebu na Ekonomskom fakultetu, gdje je diplomirao 1950. godine. Tih je godina bio aktualan Titov prekid sa Staljinom. Jugoslavija je bila prisiljena na brzinu stvarati svoje diplomatske kadrove zbog odljeva dijela kadrova koji su bili na Staljinovoj strani. Dodatni te\xc4\x8daj je zavr\xc5\xa1io u Beogradu 1950. godine._NEWLINE_U diplomaciji je radio u Stockolmu (1950.-1953.), Parizu (stalno izaslanstvo Jugoslavije pri OECD-u \xc4\x8detiri godine) i New Yorku u stalnom izaslanstvu pri UN-u 5 godina. Nakon povratka iz diplomacije, bio je direktorom splitskog poduze\xc4\x87a Koteksa.(1971.-1974.) 1970-ih je predsjedao splitskim Izvr\xc5\xa1nim vije\xc4\x87em (od 31. svibnja 1974. do 10. svibnja 1982., u dvama mandatima). Od 1976. do rujna 1979. je obna\xc5\xa1ao du\xc5\xbenost predsjednika Izvr\xc5\xa1nog odbora Mediteranskih igara u Splitu" U razdoblju tih dvaju mandata Split i okolna mjesta (Zadar, \xc5\xa0ibenik, Trogir, Omi\xc5\xa1, Makarska, Sinj, Hvar, Ka\xc5\xa1tel-Gomilica) su do\xc5\xbeivila veliku izgradnju: mno\xc5\xa1tvo \xc5\xa1portskih objekata, hotela, prometnica i inih dru\xc5\xa1tvenih objekata, tunel kroz Marjan, \xc5\xbeeljezni\xc4\x8dka pruga koja je vodila od gradske luke do predgra\xc4\x91a Kopilice je stavljena pod zemlju; iako su neki drugi sadr\xc5\xbeaji (kvaliteta stanogradnje s prate\xc4\x87im sadr\xc5\xbeajima) platili danak toj izgradnji. Obna\xc5\xa1ao je du\xc5\xbenost potpredsjednika Izvr\xc5\xa1nog vije\xc4\x87a Sabora SR Hrvatske poslije Mediteranskih igara u Splitu.Dok je bio vije\xc4\x87nikom u Izvr\xc5\xa1nom vije\xc4\x87u SR Hrvatske, stao je na stranu sve\xc4\x87enicima, zbog kojih je otrpio napade. Spor je izbio oko pitanja gradnje nove crkve, budu\xc4\x87i da je stara sru\xc5\xa1ena za bombardiranja u Drugom svjetskom ratu. Skataretiko ih je javno podupro na skup\xc5\xa1tini, zagovaraju\xc4\x87i da imaju pravo na lokaciju za gradnju crkve._NEWLINE_Od 1980. do 1981. predsjedao je splitskim Hajdukom. Poslije je 1980-ih bio potpredsjednik Izvr\xc5\xa1nog vije\xc4\x87a (vlade) SR Hrvatske. Nakon \xc5\xa1to mu je istekao mandat, bio je veleposlanikom u Italiji i na Malti. Za vrijeme dok je bio veleposlanik u Italiji, istekla je bila valjanost ugovora kojim su talijanski ribari mogli loviti ribu u odre\xc4\x91enim dijelovima Jadrana i kako se \xc4\x8dini, vrlo dobro pla\xc4\x87ala. Skataretiko je dogovorio novi ugovor, kojim su se predvi\xc4\x91ala zajedni\xc4\x8dka ulaganja u ribolov i preradu ribe, odre\xc4\x91ivanje zona za ribolov. Izgledalo je da je ugovor vrlo dobar, no nije se ni\xc5\xa1ta dalje napravilo te je ovo pitanje do\xc4\x8dekalo samostalnost Republike Hrvatske.Nakon diplomatske karijere u Rimu i na Malti, vratio se u Koteks 1988. godine. Od 1993. je u mirovini._NEWLINE_Bio je velikim zagovornikom izgradnje Jadransko-jonske autoceste, koja bi i\xc5\xa1la kroz Italiju, Sloveniju, Hrvatsku, Bosnu i Hercegovinu, Crnu Goru, Makedoniju, Albaniju i Gr\xc4\x8dku. U tom je pravcu 1989. registrirana tvrtka Jadranska autocesta d.d. na sudu u Zagrebu. Tvrtka je bila jedna od prvih dioni\xc4\x8dkih dru\xc5\xa1tava u Hrvatskoj. Skataretiko je bio jednim od sunositelja te zamisli, uz Veljka Barbijerija, Jo\xc5\xa1ka Eterovi\xc4\x87a, Petra Flekovi\xc4\x87a i Antu Markovi\xc4\x87a (\xc4\x8dija je ideja o Jadranskoj autocesti i ACI-ju i bila). Kuriozitet je da su projekt poduprle Makedonija i Kosovo, kroz koje nije trebala pro\xc4\x87i, ali Slovencima nije bila prioritetna. Smatrao je da bi pri tome trebali inozemni ulaga\xc4\x8di kojima bi se trebale dati koncesije, ra\xc4\x8dunaju\xc4\x87i na ograni\xc4\x8denost hrvatskih sredstava._NEWLINE_Bio je me\xc4\x91u prvim zagovornicima izgradnje splitske ACI marine, danas prepoznatljivog dijela splitske obale. Stvar dobiva na te\xc5\xbeini \xc5\xa1to je onda bilo vi\xc5\xa1e protivnika izgradnje te marine za brodi\xc4\x87e i velebne jahte, nego protivnika gradnje velikih zaga\xc4\x91iva\xc4\x8dkih industrijskih postrojenja u Ka\xc5\xa1telima._NEWLINE_Zagovarao je ideju o muzeju MIS-a._NEWLINE_Posmrtno je dobio nagradu Grada Splita 2003. godine.\n_START_SECTION_\nZanimljivosti\n_START_PARAGRAPH_\nRodom je iz obitelji Grka koji su jo\xc5\xa1 za mleta\xc4\x8dke vlasti do\xc5\xa1li \xc5\xbeivjeti u hrvatske krajeve. Izvorno su se zvali Skataretikos. Djed mu je svojevremeno namjeravao pohrvatiti prezime u Skati\xc4\x87, a potom se do\xc5\xa1lo do dana\xc5\xa1njeg oblika prezimena. _NEWLINE_Zabilje\xc5\xbeeno je da je kao student pohodio legendarnu nogometnu utakmicu Hajduk - Crvena zvezda 29. listopada 1950., kad je osnovana Torcida.'